Pasiūlymas Europos parlamento ir Tarybos sprendimas kuriuo įsteigiamas Bendrijos statistinės informacijos politikos Europos patariamasis komitetas /* KOM/2006/0653 galutinis - COD 2006/0021 */





[pic] | EUROPOS BENDRIJŲ KOMISIJA | Briuselis, 3.11.2006 KOM(2006)653 galutinis 2006/0217(COD) Pasiūlymas EUROPOS PARLAMENTO IR TARYBOS SPRENDIMAS kuriuo įsteigiamas Bendrijos statistinės informacijos politikos Europos patariamasis komitetas (pateikta Komisijos) AIŠKINAMASIS MEMORANDUMAS PASIūLYMO APLINKYBėS | Pasiūlymo pagrindas ir tikslai Kurti CEIES (Europos ekonomikos ir socialinės statistinės informacijos patariamąjį komitetą) 1989 m. balandžio mėn. vykusiame seminare dėl būsimos Europos statistikos sistemos (ESS) pasiūlė tuometinis Europos Komisijos pirmininkas Jacques Delors ir tuometinis vicepirmininkas Henning Christophersen. Dėl pokyčių, kurie pasirašius Europos bendrąjį aktą turėjo įvykti ekonominėje ir socialinėje srityse, atsirado poreikis įsteigti komitetą, kuris atspindėtų Europos plačiosios visuomenės nuomonę dėl Bendrijos statistikos. Buvo siekiama sukurti statistikos rengėjų ir naudotojų dialogo ir konsultacijų struktūrą, kad šis dialogas vyktų Bendrijos lygiu, tokiu būdu papildant dabartinę su naudotojų ir rengėjų konsultacijomis susijusią nacionalinių institucijų, kurios iš tiesų buvo labiau susitelkusios ties nacionaliniais klausimais, veiklą. ESS aiškiai pripažįstamas su CEIES veikimu ir sudėtimi susijusios reformos poreikis, ypač po ES plėtros iki 25 valstybių narių. Dar 2002 m. CEIES biuras pats paragino svarstyti apie reformą. Nustatyti reformos klausimai daugiausia buvo susiję su tuo, kad reikia mažesnės ir veiksmingesnės įstaigos, kuri atliktų labiau strateginį vaidmenį atsižvelgiant į Europos statistinės informacijos politikos kūrimą. Be pirmiau nurodytų reformos klausimų, bendresnio pobūdžio Europos statistinės sistemos apibrėžimas, kaip išdėstyta Komisijos komunikate ir rekomendacijoje dėl nacionalinių ir Bendrijos statistikos institucijų nepriklausomumo, vientisumo ir atskaitomybės (COM(2005) 217 galutinė), papildė reformos poreikį: Komunikate numatomas naujas išorinis patariamasis organas, kuriam be patariamosios funkcijos dėl statistikos prioritetų Europos lygiu būtų patikėta prižiūrėti, kaip ESS įgyvendinamas praktikos kodeksas. 2005 m. lapkričio 8 d. išvadose ECOFIN taryba nurodė, jog reikia, kad reformuotas CEIES ir būsimasis aukšto lygio patariamasis organas liktų dvi atskiros institucijos. Teikdama Europos Parlamento ir (arba) Tarybos sprendimo dėl Bendrijos statistinės informacijos politikos Europos patariamojo komiteto pasiūlymą Komisija sprendžia dabartinio CEIES reformos klausimus, pateikiamus toliau nurodytos darbo grupės išvadose ir 2005 m. lapkričio 8 d. Tarybos išvadose. | Bendrosios aplinkybės Statistikos programų komitetas (SPK) nusprendė įkurti nedidelę darbo grupę iš SPK ir CEIES narių, kuri išsamiai nagrinėtų CEIES ateities klausimus ir visų pirma CEIES kompetencijos sritį, užduotis, sudėtį bei santykį su SPK. Darbo grupės nariai buvo susitikę du kartus - 2004 m. kovo 26 d. ir gegužės 14 d. Remdamasis darbo grupės veiklos rezultatais, Eurostatas orientaciniame dokumente, parengtame SPK 54-ajam susitikimui 2004 m. lapkričio 17-18 d., pateikė reformuoto CEIES pagrindines veiklos kryptis. Dokumente pabrėžiamas mažesnio organo, turinčio daugiausia 20 narių (šiuo metu 79) ir atliekančio labiau strateginį vaidmenį, kuris padėtų Tarybai, Europos Parlamentui ir Komisijai koordinuoti Bendrijos statistinės informacijos politikos tikslus ir prioritetus, poreikis. Atsižvelgdama visų pirma į CEIES, Taryba 2005 m. lapkričio 8 d. išvadose: pažymėjo, kad Komisija ketina siūlyti iš esmės reformuoti CEIES, siekiant mažesnio ir veiksmingesnio organo; pareiškė, kad „reformuotas CEIES padėtų gerinti Europos statistikos sistemos valdymą ir pagerintų Bendrijos statistinių duomenų kokybę“; pareiškė, kad „reformuoto CEIES užduotis turėtų būti pranešti Europos statistikos nevyriausybinių naudotojų ir respondentų interesus. Atsižvelgiant į jo sudėtį, jis turi atstovauti visoms Europos statistikos suinteresuotosioms šalims“. | Pasiūlymo srityje taikomos nuostatos Pagal 1991 m. Tarybos sprendimą (91/116/EEB) dėl Europos ekonomikos ir socialinės statistinės informacijos patariamojo komiteto (CEIES) įsteigimo, Komiteto užduotis yra: „padėti Tarybai ir Komisijai koordinuoti Bendrijos statistinės informacijos politikos tikslus, atsižvelgiant į naudotojų poreikius ir informacijos rengėjų patiriamas išlaidas“. Praktiškai tai reiškia, kad CEIES turėtų pateikti savo nuomonę apie Bendrijos statistikos programos tinkamumą, apie tai, kaip ji prižiūrima ir kokios yra su tuo susijusios Bendrijos, nacionalinių statistikos institutų ir teikėjų patiriamos išlaidos. Kadangi duomenų naudotojų, respondentų ir duomenų rengėjų patarimų dėl Bendrijos statistinės informacijos politikos tikslų bus galima gauti pasitelkus naująjį Komitetą, siūloma panaikinti Tarybos sprendimą 91/116/EEB. Vykdydamas jam pavestas užduotis reformuotas CEIES taip pat galėtų remtis ekspertų grupių, kurios padeda Komisijai nustatyti duomenų konkrečiose srityse poreikius, darbu; pavyzdžiui., grupė, atsakinga už politikos poreikių nustatymą duomenų apie nusikalstamumą ir baudžiamąją teiseną srityje, sudaryta 2006 m. rugpjūčio 7 d. Komisijos sprendimu 2006/581/EB. | Derėjimas su kitomis Sąjungos politikos sritimis ir tikslais Netaikytina. | KONSULTACIJOS SU SUINTERESUOTOSIOMIS šALIMIS IR POVEIKIO VERTINIMAS | Konsultacijos su suinteresuotosiomis šalimis | Konsultacijų metodai, pagrindiniai tiriamieji sektoriai ir bendras respondentų apibūdinimas Pasiūlymas parengtas konsultuojantis su dabartinio Europos ekonomikos ir socialinės statistinės informacijos patariamojo komiteto ir Statistikos programų komiteto nariais. | Atsakymų santrauka ir kaip į juos buvo atsižvelgta Konsultacijų metu paaiškėjo, kad reikia mažesnio organo, turinčio daugiausia 20 narių (šiuo metu 79) ir atliekančio labiau strateginį vaidmenį, kuris padėtų Tarybai, Europos Parlamentui ir Komisijai koordinuoti Bendrijos statistinės informacijos politikos tikslus ir prioritetus. Dabartiniame pasiūlyme pateikiami nustatyti reformos klausimai ir į juos atsižvelgiama. | Tiriamųjų duomenų rinkimas ir naudojimas | Nepriklausomo tyrimo neprireikė. | TEISINIAI PASIūLYMO ASPEKTAI | Siūlomų veiksmų santrauka Pasiūlymu siekiama įsteigti Bendrijos statistinės informacijos politikos Europos patariamąjį komitetą. Komitetas padės Tarybai, Europos Parlamentui ir Komisija užtikrindamas, kad koordinuojant Bendrijos statistinės informacijos politikos strateginius tikslus ir prioritetus būtų atsižvelgiama į naudotojų poreikius ir informacijos teikėjų bei rengėjų patiriamas išlaidas. | Teisinis pagrindas Pasiūlymas grindžiamas Sutarties 285 straipsniu, kuris yra Europos Parlamento ir Tarybos priimamų priemonių Bendrijos statistikai rengti teisinis pagrindas ir kuriame apibrėžiami principai, kuriais turėtų būti vadovaujamasi. | Proporcingumo principas Pasiūlymas atitinka proporcingumo principą dėl toliau nurodytos (-ų) priežasties (-čių). | Pasiūlymas yra susijęs su naudotojų, respondentų ir rengėjų patarimais dėl Bendrijos statistinės informacijos politikos tikslų ir neturi įtakos panašių nacionaliniu lygiu veikiančių įstaigų funkcijoms. | Pasiūlymu turėtų būti sumažinta šiuo metu Bendrijai ir nacionalinėms institucijoms tenkanti našta, nes bus supaprastintos dabartinės procedūros. | Priemonių pasirinkimas | Siūlomos priemonės: | 2005 m. liepos 27 d. Komisijos tarnybų darbo dokumente (C(2005)2817) „Komisijos ekspertų grupių sandara: horizontaliosios taisyklės ir viešasis registras” Komisija padarė išvadą, kad instituciniu požiūriu ekspertų grupės, t. y. grupės, sudarytos iš nacionalinių ir (arba) privataus sektoriaus ekspertų, padedančių Komisijai naudotis savo iniciatyvos teise bei pastarajai atliekant stebėsenos ir koordinavimo darbą su valstybėmis narėmis, turėtų būti steigiamos Komisijos sprendimu. Tokiu atveju Komisija turėjo atsižvelgti į tai, kad dabartinis komitetas (CEIES) buvo pagrįstas Tarybos sprendimu, kuris turėtų būti panaikintas, ir kad naujojo komiteto tikslas būtų padėti ne tik Komisijai, bet ir Tarybai bei Europos Parlamentui koordinuojant Bendrijos statistinės informacijos politikos strateginius tikslus ir prioritetus. Todėl atsižvelgiant į pasiūlymo tikslus ir turinį, Europos Parlamento ir Tarybos sprendimas yra tinkamiausia priemonė. | POVEIKIS BIUDžETUI | Pasiūlymo poveikis biudžetui susijęs su susitikimų rengimu ir reikalingų tyrimų atlikimu. Atsižvelgiant į CEIES biudžetą ir žmogiškuosius išteklius, pasiūlymas neturėtų jokio galutinio poveikio biudžetui. | PAPILDOMA INFORMACIJA | Galiojančių teisės aktų panaikinimas Priėmus pasiūlymą bus panaikinti dabar galiojantys teisės aktai. | Europos ekonominė erdvė Siūlomas teisės aktas yra susijęs su EEE, todėl jis turėtų būti joje taikomas. | Išsamus pasiūlymo paaiškinimas Esminiai pokyčiai, susiję su dabartiniu CEIES: Pavadinimas pakeistas į Bendrijos statistinės informacijos politikos Europos patariamąjį komitetą (1 straipsnio 1 dalis) ir dėmesys skiriamas naudotojų poreikiams koordinuojant Bendrijos statistinės informacijos politikos strateginius tikslus ir prioritetus. (1 straipsnio 2 dalis). Tvirtesnė pozicija rengiant Bendrijos statistikos programą ir Komisijos metinę statistikos darbo programą (2 straipsnio 1 dalis). Komitetas taip pat gali patarti dėl to, kaip geriau tenkinti vartotojų kokybės poreikius (2 straipsnio 2 dalis). Komisija turi kasmet teikti Komitetui ataskaitą apie tai, kaip ji atsižvelgė į Komiteto nuomonę (3 straipsnio 2 dalis). Narių skaičius mažinamas nuo dabar esančių 79 iki 25 (4 straipsnis). Naujojo komiteto nariai bus: pilietinės visuomenės atstovai, institucijos, kurios naudoja statistinius duomenis, ir Eurostato generalinis direktorius. Gali būti kuriamos laikinosios darbo grupės, kurios teiktų ataskaitas Komitetui (6 straipsnio 3 dalis). | 1. . 2006/0217(COD) Pasiūlymas EUROPOS PARLAMENTO IR TARYBOS SPRENDIMAS kuriuo įsteigiamas Bendrijos statistinės informacijos politikos Europos patariamasis komitetas (Tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį ir ypač į jos 285 straipsnį, atsižvelgdami į Komisijos pasiūlymą, atsižvelgdami į Europos ekonomikos ir socialinių reikalų komiteto nuomonę, atsižvelgdami į Regionų komiteto nuomonę, laikydamiesi Sutarties 251 straipsnyje nustatytos tvarkos, kadangi: (1) Rengiant ir kuriant Bendrijos statistinės informacijos politiką svarbu konsultuotis su statistinės informacijos naudotojais ir rengėjais, taip pat su respondentais, kurie teikia duomenis šiai informacijai rengti. (2) Tarybos sprendimu 91/116/EEB[1] įsteigtas Europos ekonomikos ir socialinės statistinės informacijos patariamasis komitetas šiuo metu padeda Tarybai ir Komisijai koordinuoti Bendrijos statistinės informacijos politikos tikslus atsižvelgiant į naudotojų poreikius ir informacijos teikėjų bei rengėjų patiriamas išlaidas. (3) Nors Europos ekonomikos ir socialinės statistinės informacijos patariamasis komitetas buvo naudingas, dėl Bendrijoje įvykusių pokyčių, ypač dėl plėtros iki 25 valstybių narių, reikalingi su komiteto vaidmeniu, įgaliojimais, sudėtimi ir procedūromis susiję pakeitimai. Siekiant aiškumo, tikslinga šį Komitetą pakeisti nauju komitetu. (4) Naujasis komitetas turėtų padėti tobulinti Europos statistikos sistemos valdymą ir gerinti Bendrijos statistinių duomenų kokybę. Šiuo tikslu reikėtų glaudžiai bendradarbiauti su Statistikos programų komitetu, įsteigtu Tarybos sprendimu 89/382/EEB/Euratomas, ir su Pinigų, finansų ir mokėjimų balanso statistikos komitetu, įsteigtu Tarybos sprendimu 91/115/EEB. (5) Reikia pasiekti pusiausvyrą tarp poreikio mažinti narių skaičių, kad Komitetas galėtų veiksmingai dirbti išsiplėtus Bendrijai, ir poreikio leisti Komitetui atstovauti visoms Bendrijos statistikos suinteresuotosioms šalims, kaip reikalaujama 2005 m. lapkričio 8 d. Tarybos išvadose. (6) Poreikis geriau įvertinti Bendrijos statistikos reikalavimus bei užtikrinti jų naudos ir išlaidų pusiausvyrą ir iš naujo suderinti bei sumažinti dėl Bendrijos statistikos teisės aktų atsirandančią naštą, ir tokiu būdu tenkinti didėjančią paklausą, reiškia, kad Komitetas turėtų atlikti svarbesnį vaidmenį rengiant ir įgyvendinant Bendrijos statistikos programą. (7) Naujasis komitetas būtų statistinės informacijos naudotojų, respondentų ir rengėjų patarimų dėl Bendrijos statistinės informacijos politikos tikslų perdavimo kanalas. Todėl Sprendimą 91/116/EEB reikėtų panaikinti. NUSPRENDĖ: 1 straipsnis Patariamasis komitetas 1. Šiuo sprendimu įsteigiamas Bendrijos statistinės informacijos politikos Europos patariamasis komitetas (toliau - Komitetas). 2. Komitetas padeda Europos Parlamentui, Tarybai ir Komisijai užtikrindamas, kad koordinuojant Bendrijos statistinės informacijos politikos strateginius tikslus ir prioritetus būtų atsižvelgiama į naudotojų poreikius ir į informacijos teikėjų bei rengėjų patiriamas išlaidas. 3. Ši pagalba apima visas statistikos sritis, kurios yra svarbios Bendrijos statistinės informacijos politikai. 2 straipsnis Užduotys 1. Komisija konsultuojasi su Komitetu pradiniame Bendrijos statistikos programos rengimo etape. Jis pateikia nuomonę visų pirma atkreipdamas dėmesį į: a) Bendrijos statistikos programos atitikimą Europos integracijos ir vystymosi poreikiams, kuriuos išreiškė Bendrijos institucijos, nacionalinės ir regioninės institucijos, įvairių ekonominės ir socialinės veikloms sričių atstovai bei mokslo atstovai; b) Bendrijos statistikos programos aktualumą Bendrijos veiklos sritims, atsižvelgiant į ekonominius, socialinius ir techninius pokyčius; c) įvairių sričių Bendrijos statistikos programoje ir Komisijos metinėje statistikos darbo programoje pusiausvyrą (prioritetų ir išteklių); d) išteklius, reikalingus Bendrijos statistikos programai įgyvendinti, įskaitant Bendrijos ir nacionalinių institucijų tiesiogiai patiriamas išlaidas; e) su informacijos teikėjų teikiamos statistinės informacijos teikimu susijusios išlaidos; 2. Komitetas taip pat atkreipia Komisijos dėmesį į tas sritis, kuriose galbūt reikia vystyti naują statistinę veiklą, ir pataria Komisijai, kaip galima geriau tenkinti naudotojų kokybės poreikius atsižvelgiant į informacijos teikėjų ir rengėjų patiriamas išlaidas. 3 straipsnis Santykiai su Europos institucijomis ir kitomis įstaigomis 1. Europos Parlamento, Tarybos ir Komisijos prašymu Komitetas teikia nuomonę su naudotojų poreikiais susijusiais klausimais rengiant Bendrijos statistinės informacijos politiką, nustatant Bendrijos statistikos programos prioritetus, vertinant esamą statistikos, duomenų kokybės ir platinimo politiką. 2. Komitetas teikia Europos Parlamentui, Tarybai ir Komisijai nuomones ir ataskaitas naudotojų poreikių ir duomenų teikėjų patiriamų išlaidų rengiant Bendrijos statistiką klausimais, jei, Komiteto nuomone, tai yra būtina jo užduotims vykdyti. Komisija kasmet teikia ataskaitą apie tai, kaip buvo atsižvelgta į Komiteto nuomones. 3. Siekdamas įgyvendinti jam pavestą užduotį, Komitetas bendradarbiauja su Statistikos programų komitetu ir Pinigų, finansų ir mokėjimų balanso statistikos komitetu. Jis siunčia savo nuomonių ir ataskaitų kopijas pirmiau nurodytiems dviem komitetams. 4. Komitetas užmezga ryšius su nacionalinėmis statistikos naudotojų tarybomis. 4 straipsnis Sudėtis ir skyrimo tvarka 1. Komitetą sudaro 25 nariai. Keturioliką Komiteto narių skiria Komisija, pasikonsultavusi su Europos Parlamentu ir Taryba. Siekdama, kad šie nariai būtų paskirti, kiekviena valstybė narė teikia Komisijai dviejų aukštos kvalifikacijos kandidatų statistikos srityje sąrašą. Komisija siekia užtikrinti tokią Komiteto sudėtį, kad būtų tinkamai atspindėta pilietinė visuomenė, įskaitant mokslo bendruomenę, ir kad būtų tinkamai atstovaujama įvairioms Bendrijos statistikos programoje numatytoms statistinėms sritims. Dešimt narių tiesiogiai skiria toliau išvardyti organai, kuriems jie priklauso: - a) vienas Europos Parlamento atstovas; - b) vienas Tarybos atstovas; - c) vienas Europos ekonomikos ir socialinių reikalų komiteto atstovas; - d) vienas Regionų komiteto atstovas; - e) vienas Europos centrinio banko atstovas; - f) du Statistikos programų komiteto atstovai; - g) vienas narys, atstovaujantis Europos pramonininkų ir darbdavių konfederacijų sąjungą (UNICE); - g) vienas narys, atstovaujantis Europos profesinių sąjungų konfederaciją (ETUC), - i) vienas narys, atstovaujantis Europos amatų, mažųjų ir vidutinių įmonių asociaciją (UEAPME). Eurostato generalinis direktorius yra Komiteto ex-officio narys. Narių sąrašas skelbiamas Europos Sąjungos oficialiojo leidinio C serijoje. 5 straipsnis Įgaliojimų trukmė 1. Komiteto nariai skiriami 4 metų kadencijai, kuri gali būti atnaujinta vieną kartą. Pasibaigus kadencijai, nariai toliau eina pareigas, kol jie pakeičiami arba kol jų kadencija atnaujinama. 2. Jeigu narys atsistatydina nepasibaigus jo kadencijai, laikantis 4 straipsnio nuostatų likusiai kadencijos daliai skiriamas naujas narys. 6 straipsnis Komiteto struktūra ir veikimas 1. Komiteto pirmininką Komiteto nariai renka iš Komisijos paskirtų narių. Komiteto pirmininkas skiriamas 4 metų kadencijai, kuri gali būti atnaujinta vieną kartą. 2. Pirmininkas sušaukia Komitetą ne rečiau kaip kartą per metus savo iniciatyva arba mažiausiai vieno trečdalio narių prašymu. 3. Siekiant parengti nuomones ypač sudėtingais statistikos klausimais, Komitetas gali siūlyti Komisijai sudaryti laikinas darbo grupes, kurioms pirmininkautų vienas iš Komiteto narių. Kiekvieną darbo grupę sudaro ekspertai, kurie užtikrina tinkamą profesinės patirties ir geografinio pasiskirstymo pusiausvyrą. Komiteto susirinkimuose šių darbo grupių pirmininkai pateikia savo veiklos rezultatų ataskaitas. 4. Komiteto ir darbo grupių posėdžiuose kaip stebėtojai gali dalyvauti bet kurio susijusio Komisijos departamento atstovai. Pirmininkas gali leisti kitiems stebėtojams dalyvauti Komiteto posėdžiuose. 5. Komitetui ir darbo grupėms sekretoriato paslaugas teikia Komisija. 7 straipsnis Sprendimų priėmimo tvarka 1. Komiteto pareikšta nuomonė galioja, jei du trečdaliai Komiteto narių dalyvauja asmeniškai arba kitais būdais, nurodytais vidaus darbo tvarkos taisyklėse. 2. Balsuoti gali tik nariai. Narys gali deleguoti balsavimo teisę kitam nariui. Nė vienas narys negali priimti daugiau kaip dviejų įgaliojimų balsuoti. 3. Komiteto pareikštoje nuomonėje nurodomos priežastys, kuriomis ji yra grindžiama. Nuomonė tvirtinama paprasta balsų dauguma. Balsams pasiskirsčius po lygiai, pirmininkas turi papildomą lemiamą balsą. 8 straipsnis Konfidencialumas Nepažeidžiant Sutarties 287 straipsnio, Komiteto nariams neleidžiama atskleisti informacijos, kurią jie sužino dirbdami Komitete ar darbo grupėse, jei Komisija informuoja narius, kad prašoma nuomonė ar svarstomas klausimas yra konfidencialaus pobūdžio. 9 straipsnis Vidaus darbo tvarkos taisyklės Pasikonsultavęs su Komisija, Komitetas priima savo darbo tvarkos taisykles. Darbo tvarkos taisyklės pateikiamos Europos Parlamentui ir Tarybai susipažinti. 10 straipsnis Panaikinimas Sprendimas 91/116/EEB panaikinamas. 11 straipsnis Įsigaliojimas Šis sprendimas įsigalioja [data]. Priimta Briuselyje, Europos Parlamento vardu Tarybos vardu Pirmininkas Pirmininkas [1] OL L59, 1991 3 6, p. 21. Tarybos sprendimas su pakeitimais, padarytais Tarybos sprendimu (EB) Nr. 255/97 (OL L 102, 1997 4 19, p. 32).